Uus värviküllane ja hoogne näidiskorter Uus-Veerennis
#000001
Kui asusin Uus-Veerennis, peagi valmivas Tiiu 12/1 eluhoones näidiskorterit sisustama, oli viimistluspakett juba valitud. Klassikaline kalasabaparkett, stiilsed valged tahveluksed, kõrged profiilliistud ja hallisäbrune esikuplaat olid küll iseloomuga valik, ent andsid ka võimaluse põnevust edasi kruttida. Paketijärgse heleda seinatooni asemel sai esimene üllatus sisse toodud beebisinise värvusega, mille peale mõnedki, kes korterit enne sisustuse sisse toomist nägid, kulmu kergitasid. Ent värvid tulevad julgelt tagasi interjööri ja seda saigi sinisega kuulutatud.
#000002
Järgmise värvika lisandusena jõudsid korterisse köögid ja garderoobid. Helesinine taust loob intrigeeriva, ent samas rahulikuna mõjuva koosluse punakas koloriidis köögimööbliga. Ühtpidi naiselikud huulepulga- ja põseruužitoonid mõjuvad siiski sügavalt loomulike looduskooslustena, nagu mineraalsed värvimullad suvetaeva taustal. Pestav seinavärv võimaldas ära jätta köögi taustaseina, mis liidab kokkamise-tsooni elutoaga tervikuks. Mustad detailid lisavad alati peent elegantsi ja tõstavad muud toonid teravamalt esile. Köögivalmistaja (Schmidt) tootis ka sobivas toonis seinale kinnitatavad sahtlid esikusse ja magamistuppa, et kogu korterikujundus kontseptuaalselt sidus saaks.
#000005
Muu mööbel köögis on õlitatud tamme täispuidust, mis nii mõnusa pinnaga, et tahaks kohe põse vastu panna. Eritellimusena sai laua mõõte korrigeeritud ja samas stiilis pink juurde tellitud. Ilma seljatoeta pink võimaldab mugavamalt köögisahtlitele ligi pääseda ja on ka muidu hea vaheldus toolidele. Toolid (Takara Nord), muide, on kasutatavad ka õues, kuna tegu on esimese korruse korteriga ja mööblit arvatavasti statsionaarselt terrassil ei hoita.
#000006
Täispuitmööblit tellides sattusin hoogu ja lasin neil mõne olemasoleva mudeli detailide alusel välja töötada ka ratastel sahtliboksi lapsetuppa. Sellel saab ka peal istuda, ehk siis hea lahendus, kui vaja aidata näiteks lapsel kodutöid teha. Lapsetoa laud, mil palju kasulikke läbimõeldud lisandusi kitsaste sahtlite ja hoidikute näol, sai valitud sama tootja (Oriens) valmistoodete hulgast.
#000007
Erilahendused sündisid ka pehme mööbli vallas. Disainitud sai kõrge seljatoe ja ümarate käetugedega retrolik diivan, et nii istudes kui pikutades oleks mugav pead toetada. Magamistuppa sai tehtud vormikatsetus tavapärasest lakoonilisema voodiraami ja lühikese seinapaneeli näol. Lapse tuppa sai tellitud lihtne voodi ja lisaks seinapaneelid, kuhu kummipaela vahele hea pooleliolevat ajakirja või mõttepäevikut torgata (valmistas RaSun).
#000008
Eesti tootjaid ja toodangut sai sisse toodud ka Annike Laigo disainvaipade ja 4Room disainvalgustite näol, et kohalikke loomeinimesi ja ettevõtteid toetada ja ehitussektoriga kaasaskäivat keskkonnaalast jalajälge natukenegi vähendada. Ja loomulikult ka seetõttu, et need on lihtsalt ilusad ja ammused favoriidid.
#000009
Seintel on veel ühe ammuse favoriidi, arhitekt Ahti Sepsivarti graafika, mida elutoa seeria tarbeks sai natuke suurendatud ja sära juurde keeratud. Esikuseinale sai originaalteos.
#000010
Viimane kirss sai tordile pandud aksessuaaride (Elke Mööbel, Muster, Aatrium ja paljud teised) näol, valitud sai põnevaid esemeid, mida ju tavaliselt sisearhitekt korterit kujundades välja ei raali. Samuti sai heldelt lisatud huvitavaid disain-nagisid nii esikusse, lapse tuppa kui san. ruumidesse, neid on ju alati puudu.
#000011
Aga samaväärset silmarõõmu pakub ka altpoolt tumenev kardinakangas (Texstudio), mis värvimöllu omapoolseid lisandusi ei tee, kuid ümbritseb ruumi rahuliku massiivina, laenates oma sooje beeže noote ka eritellimusel valminud elutoavaibale, mis kannab omakorda üsnagi koloriitseid diivanilaudu (Elke Mööbel).
#000012
Kui telerit ja muid pretensioonikamaid tehnikatooteid näidiskorterites tavaliselt ei näe, siis sellesse korterisse otsustasime ka suurekraani koos soundbariga (Miterassa) sisse tuua. Telesaateid seal hetkel keegi küll vaatama ei hakka, aga kui midagi suurelt ekraanilt vaja näidata, siis mobiilist saab telerisse kiire ühenduse luua.
#000013
San. ruumid olid võluvad juba ka paketijärgse sisustusega – mõnus terracotta-tooni sein koos moodsa terrazzo-plaadi ja kvaliteetse san. mööbliga, kuid mõned lisatud elemendid (Hessen, Tali), nagu betoonist WC-paberi hoidja ja mustad metallist riiulid lisavad siiski oma jõulise nüansi ja räägivad kujunduse hoolikast läbimõeldusest.
#000014
Näidiskorteri kujundamine on omamoodi ülesanne – ühtpidi vaba looming, kuna pole konkreetset tellijat, kuid teisalt tuleb arvestada justnimelt kõikvõimalike erinevate korteriostjatega, keda see kujundus võiks kõnetada. Lõpuks leiab ka see korter endale omaniku ja pole ju ette teada, milline peremudel peab sinna sobituma. Seetõttu sai ka näiteks laste tuba tehtud selline, et sobiks igas vanuses poisile või tüdrukule, ent võibolla hoopis kodukontoriks või millekski muuks. Värviteraapia igal juhul on garanteeritud.
#000015
Tiiu 12 majades asuvad kodud valmivad 2022. aasta sügisel. Veel vabade kodudega trendikas Uus-Veerenni kvartalis saad tutvuda siin!
#000016
Pille 4 näidiskorter Uus-Veerenni kvartalis
#000017
Uus-Veerenni kodu, kus aeg peatub ja disain kõneleb
#000018
Kuidas saab korterist kodu ja arendusprojektist elukeskkond?
#000019